Sammendrag - preken 2.2.2020

Elsk deres fiender // Matt. 5, 43-48

Vårt samfunn er preget av sterk polarisering og høyt debattklima. Vi snakker om hverandre som grupper og/eller som «de andre». Dette bidrar til fiendebilder og dårlig omtale av mennesker som er uenig med oss. Da utfordres vi av teksten fra Matt. 5, 43-48.

De skriftlærde kunne masse om loven fra Det gamle testamentet, men de gikk glipp av lovens intensjon. Hva betydde det egentlig å elske sin fiende?

Ordet elske var det knyttet sterk jødisk tradisjon til. I deres trosbekjennelse (Schema) var det å elske Gud helt sentralt. I dag er kjærlighet i stor grad knyttet til erotikk og følelser. Følelsen eller mangel på følelse blir grunnlaget for elske eller ikke elske.

De første kristne så på Jesus for å forstå den kjærligheten som jødene var oppdratt til å vise. Han var den sammen Guden som jødene trodde på og derfor måtte Jesus sin kjærlighet være den sanne kjærligheten. Hos Jesu var kjærlighet handling. Troen vår utfordrer oss til å videreføre den handlende kjærligheten som Jesus har vist oss. Tro får praktiske konsekvenser. Likegyldigheten kan ofte hindre oss i å la kjærligheten bli handlende. Vi ruger på den, men føler ikke for å gi den videre.

Men hva når følelsene likevel tar over, hva når de får så stor plass? Den jødiske Rabbien Ben Assai mener vi da må huske på verset fra 1. Mos. 5,1; «mennesket er skapt i Guds bilde». Når frykten, fiendebildene og uenigheten blir for stor må vi huske på at alle mennesker er skapt og elsket av Gud. Der er vi like. Sånn kan man møtes og finne felles utgangspunkt. Det blikket hadde Jesus, det blikket kan vi låne.

«Hva om jeg da, får låne blikket ditt? Da kan det være at alt jeg tror jeg har sett, forandrer seg så ned blir opp og opp kan ende ned. Det er et sjansespill det her, risikabelt rett og slett, og åpne seg for man ser». Bjørn Eidsvåg/Sigvart Dagsland

**Spørsmål til samtale:**

1. I hvilken grad preges vårt samfunn og ditt liv av likegyldighet? Får følelsene stor plass i valget om å elske?
2. Hva betyr det å elske?
3. Hva tenker dere om bibelverset «Alt dere har gjort mot en av mine minste, har dere gjort med meg». Tar vi det på alvor?
4. Det kristne menneskesynet sier at alle mennesker er skapt i Guds bilde. Er det lett å være enig, men vanskelig å gjøre noe med når fienden står der?
5. Hvordan kan vi «låne» dette blikket?